

21 สิงหาคม 2558

ฉบับที่ 54/2558

**กรมศุลกากรจัดประมูลรถยนต์และรถจักรยานยนต์ของกลาง**

**กรมศุลกากรจัดขายทอดตลาดรถยนต์และรถจักรยานยนต์ของกลาง โดยวิธีประมูลด้วยวาจา ครั้งที่ 2 ในรอบปีงบประมาณ 2558 ในวันอังคารที่ 25 และวันพุธ 26 สิงหาคม 2558 ตั้งแต่เวลา 9.00 น. เป็นต้นไป ณ กรมศุลกากร คลองเตย โดยมีรถยนต์หรูและรถจักรยานยนต์บิ๊กไบค์เข้าร่วมประมูลในครั้งนี้หลายรายการ รวมทั้งสิ้นจำนวน 579 คัน ประกอบด้วยรถยนต์ยี่ห้อต่างๆ อาทิ BENTLEY, PORSCHE, AUDI, BENZ, FERRARI, BMW, LEXUS, NISSAN, TOYOTA, HONDA ฯลฯ**

นายจำเริญ โพธิยอด รองอธิบดีกรมศุลกากร กล่าวว่าการจัดขายทอดตลาดรถยนต์ของกลางในครั้งนี้ กรมศุลกากรได้มอบหมายให้ บริษัท สหการประมูล จำกัด (มหาชน) เป็นผู้ดำเนินการขายทอดตลาดตามสภาพที่เป็นอยู่ และเป็นการประมูลด้วยวาจา เหมือนเช่นที่ผ่านมา โดยเปิดให้ผู้สนใจที่จะเข้าร่วมประมูลสามารถเข้าชมสภาพภายนอกรถยนต์ของกลางฯ ได้ในวันที่ 21 และ 24 สิงหาคม 2558 เวลา 09.00 - 18.00 น. ในส่วนของการลงทะเบียนร่วมประมูลและวางเงินค้ำประกันการประมูลนั้น ผู้ที่ประสงค์จะเข้าร่วมประมูลจะต้องลงทะเบียนและวางเงินค้ำประกันการประมูล เป็นแคชเชียร์เช็คของธนาคารในกรุงเทพฯ และปริมณฑล สั่งจ่ายกรมศุลกากร (พักรายได้) ที่ เจ้าหน้าที่รับลงทะเบียน ส่วนของกลาง สำนักสืบสวนและปราบปราม กรมศุลกากร ในวันที่ 21 และ 24 สิงหาคม 2558 ตั้งแต่เวลา 08.30 ถึง 16.30 น. และในวันที่ 25 และ 26 สิงหาคม 2558 ตั้งแต่เวลา 07.30 น. เป็นต้นไป จนกว่าจะเสร็จสิ้นการประมูล โดยในการวางเงินค้ำประกันรถยนต์ที่จะประมูลจะมีอัตราที่แตกต่างกัน โดยรถยนต์ที่ราคาเปิดประมูลต่ำกว่า 1.5 ล้านบาท จะต้องวางเงินค้ำประกันคันละ 1 แสนบาท ส่วนรถยนต์ที่ราคาเปิดประมูลตั้งแต่ 1.5 ล้านบาทขึ้นไป จะต้องวางเงินค้ำประกันคันละ 2 แสนบาท

สำหรับรถยนต์ที่มีราคาการเปิดประมูลสูงสุด ได้แก่ ลำดับที่ 167 ยี่ห้อ PORSCHE รุ่น 911 TURBO (RHD) เปิดประมูลด้วยราคา 11.84 ล้านบาท รถจักรยานยนต์ที่มีราคาการเปิดประมูลสูงที่สุด ได้แก่ ลำดับที่ 185 ยี่ห้อ BMW รุ่น R1600GT เปิดประมูลด้วยราคา 872,000 บาท ส่วนรถยนต์ที่มีการเปิดประมูลด้วยราคาต่ำสุด ได้แก่ ลำดับที่ 47 ยี่ห้อ BENZ รุ่น CL600, ลำดับที่ 122 ยี่ห้อ DAIMLER รุ่น SALOON และ ลำดับที่ 124 ยี่ห้อ HONDA รุ่น INTEGRA เปิดประมูลด้วยราคา 1 หมื่นบาท ทั้งนี้ การขายทอดตลาดรถยนต์ของกลาง ครั้งที่ 1/2558 กรมศุลกากรสามารถจัดเก็บรายได้เข้ารัฐเป็นมูลค่ากว่า 337.140 ล้านบาท คาดว่าในการขายทอดตลาดรถยนต์และรถจักรยานยนต์ของกลางในครั้งนี้จะสามารถประมูลขายได้ไม่ต่ำกว่า 500 ล้านบาท

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

รายละเอียดเพิ่มเติม : ส่วนของกลาง สำนักสืบสวนและปราบปราม กรมศุลกากร โทร. 02-667-6843

ฝ่ายประชาสัมพันธ์ บริษัท สหการประมูล จำกัด (มหาชน) โทรศัพท์ 02-934-7344,

คุณมนัสวิน 081-438-7353, คุณอภิญญา 081-191-6779

